A Tanács határozata

(2003. március 17.)

az Európai Közösségnek a vámeljárások egyszerűsítéséről és összehangolásáról szóló nemzetközi egyezmény (Kiotói Egyezmény) módosító jegyzőkönyvéhez való csatlakozásáról

(2003/231/EK)

AZ EUROPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére, és azon belül is a 300. cikk (2) bekezdése első albekezdésének első mondatára,

tekintettel a Bizottság javaslatára,

mivel:

(1) A Közösség 1974. óta Szerződő Fele a vámeljárások egyszerűsítéséről és összehangolásáról szóló nemzetközi egyezménynek, a továbbiakban "Egyezmény"-nek.

(2) Az 1999. június 26-i ülésen a Vám-együttműködési Tanács elfogadta az Egyezmény módosító jegyzőkönyvét. A módosító jegyzőkönyv I. függeléke tartalmazza a felülvizsgált preambulum szövegét és felülvizsgált rendelkezéseit, a II. függelék tartalmazza a felülvizsgált általános mellékletet, és a III. függelék tartalmazza a felülvizsgált speciális mellékleteket. A felülvizsgált preambulumot, a felülvizsgált rendelkezéseket, valamint a felülvizsgált általános mellékletet és a felülvizsgált speciális mellékleteket együtt nevezzük "felülvizsgált Kiotói Egyezménynek".

(3) A felülvizsgált Kiotói Egyezmény alapelveinek bevezetése jelentős és mérhető eredményeket hoz a vámigazgatások hatékonyságának javítása és egyben a nemzetek gazdasági versenyképessége terén; ugyanakkor elősegíti a beruházást és az ipar fejlesztését, valamint a kis- és közepes vállalkozások nemzetközi kereskedelemben való fokozottabb részvételét.

(4) A felülvizsgált Kiotói Egyezmény fontos tényező a kereskedelem könnyítése terén, és mint olyan fontos ösztönző tényező mindazon partnerek gazdasági fejlődésében, akik azt elfogadták.

(5) A felülvizsgált Kiotói Egyezmény Szerződő Felei elkötelezik magukat, hogy világos, áttekinthető és modern vámeljárásokat alkalmaznak, melyek az informatikai technológia és a vámellenőrzés új technikai eljárásainak módszerei segítségével, mint például a kockázatelemzés és az audit jellegű ellenőrzések révén, lehetővé teszik az áruk vámkezelésének meggyorsítását.

(6) A módosító jegyzőkönyv, beleértve annak I. és II. függelékeit, három hónappal azután lép hatályba, hogy az Egyezmény negyven Szerződő Fele kifejezte szándékát, hogy a módosító jegyzőkönyvet és annak I. és II. függelékeit magára nézve kötelezőnek fogadja el.

(7) Kezdetben az Európai Közösség elfogadja a módosító jegyzőkönyvet, az I. és II. függelékeivel együtt. A felülvizsgált speciális mellékletek elfogadására, melyeket a módosított jegyzőkönyv III. függeléke tartalmaz, a későbbiekben kerül sor,

A KÖVETKEZŐKÉPPEN HATÁROZOTT:

1. cikk

(1) Az Európai Közösségnek a vámeljárások egyszerűsítéséről és összehangolásáról szóló nemzetközi egyezmény (Kiotói Egyezmény) módosító jegyzőkönyvéhez való csatlakozást, kivéve a III. függeléket, az Európai Közösség nevében a Tanács jóváhagyja.

(2) A módosító jegyzőkönyv szövege, beleértve az I. és II. függeléket, ezen határozat I. mellékletében található.

(3) A 8 cikk (5) bekezdésének a) pontja értelmében kért információ és a felülvizsgált Kiotói Egyezmény 11. cikkében foglalt értesítés ezen határozat II. és III. mellékletében található.

2. cikk

(1) A Közösség az Egyezmény módosító jegyzőkönyve I. függelékének 6. cikkében foglaltaknak megfelelően a Bizottság és a tagországok képviselőivel együtt vesz részt az irányítóbizottságban.

(2) A Közösségnek az irányítóbizottságban betöltött szerepét, amikor is az a Közösség hatáskörének kérdésével foglalkozik, a Szerződésben foglalt rendelkezések értelmében meghatározott szavazati jogszabályok szerint működő Tanács dönti majd el.

3. cikk

(1) A Tanács elnöke felhatalmazást kap, hogy kijelölje azokat a személyeket, akik jogosultak a Bizottság nevében letétbe helyezni a módosító jegyzőkönyvhöz és annak I. és II. függelékeihez történő csatlakozási okiratot. Ez a letétbe helyezés egyidejűleg történik a tagországok csatlakozási okiratának letétbe helyezésével.

(2) Ezek a feljogosított személyek a Vám-együttműködési Tanács főtitkárát ezen határozat II. és III. mellékletében foglaltaknak megfelelően tájékoztatják.

4. cikk

Ez a határozat az Európai Közösségek Hivatalos Lapjában jelenik meg.

Kelt Brüsszelben, 2003. március 17-én.

a Tanács részéről

az elnök

G. Drys

--------------------------------------------------